R5dwMg/zh-wiki-yue-long huggingface dataset:
曾國衞早年讀東莞同鄉會方樹泉學校同埋佛教大雄中學。嗰時嘅佢無心讀書，搞到成績超差。其後喺高中被一個經濟科老師引起咗佢嘅讀書興趣，於是開始畀心機讀書，喺第二次參加香港高等程度會考入面攞到2A3B嘅成績入香港中文大學，1986年喺新聞及傳播學系畢業，仲同後來《頭條日報》助理總編輯劉國業做同學。
曾國衞老婆係香港海關首位女副關長何珮珊。兩人喺2003年至2004年借調保安局期間喺辦公室朝夕相對，漸生情愫。兩人喺2007年結婚，當時曾國衞派駐北京，由何珮珊一腳踢籌備婚禮，婚後一直各有各忙，冇蜜月旅行，亦冇計劃生細路。
胡健民，香港政治人物，民建聯成員，現任政制及內地事務局副局長，做過民建聯大埔支部主席，亦都係大埔區議會宏福選區前議員。佢開過貿易公司又做過輔警總督察，有英國倫敦帝國學院機械工程學士學位同埋中國清華大學高級公共管理碩士學位。
楊潤雄祖籍廣東東莞，喺香港出世，喺中華基督教會基華小學同埋九龍華仁書院畢業，之後喺香港大學完成社會科學學士課程，其後取得澳洲墨爾本皇家理工大學工商管理碩士學位。佢大學畢業後做過專業會計七年，1992年加入香港政府做政務主任，2010年調任食物及衞生局前，曾任民政事務局局長曾德成政務助理四年幾，並喺2004年晉升至首長級丙級政務官。
楊潤雄在任教育局副局長期間因時任局長吳克儉在任期間不斷外訪，令佢要頻頻署任局長，所以曝光率一直高過其他副局長，亦需要真正處理局長職務。吳克儉在任期間，社會對教育政策爭議不斷，唔少教育團體都話，情願約見副局長楊潤雄，都唔想嘥花時間同吳克儉會面。
」另外，喺2017年5月初，立法會為基本能力評估召開公聽會，合共3節，但吳克儉只出席1節，改去出席汕頭商會慶祝回歸20周年活動，其餘2節公聽會由副局長楊潤雄頂上。對於佢五年教育局副局長生涯，泛民主派立法會教育界議員葉建源亦評論楊潤雄有誠意兼肯溝通，亦讚佢表現穩妥。
楊潤雄上任教育局局長之後，被質疑佢啲仔女唔係喺受香港教育制度規範嘅本地學校讀書，之後仲去咗澳洲升學。有啲輿論就話佢，講一套、做一套。楊潤雄回應話，香港教育制度較「複雜」，所以畀兩個仔女就讀國際學校。不過，法政匯思成員任建峰批評，話佢與其為自己嘅抉擇揾比粗口更難聽嘅藉口，不如承認連佢都認為香港嘅教育制度不堪。
執掌教育局後，2018年教育局喺小學中文網上教學資源版面度，上載香港中文大學普通話教育研究及發展中心榮譽專業顧問宋欣橋一篇2013年發表嘅文，入邊話粵語只係漢語中嘅一種方言，重話普通話先至係香港人嘅母語。
教育局噉做惹起輿論指責。香港中文大學中文系前高級講師歐陽偉豪批評，教育局特登搵位唔係粵語研究領域嘅內地學者發表嘅文，替代粵語研究豐碩嘅香港學者，屬「引用權威未夠精準」。認為當局一系列行為，反映背後有矮化粵語，或壓抑粵語嘅強烈動機。
2018年10月，楊潤雄喺港台節目《舊日的足跡》度又話，喺全球以普通話為主學習中文嘅趨勢下，港人未來仍用廣東話學中文可能欠缺優勢。楊潤雄回應宋欣橋嘅文章咁講，有關文件並唔係最近上載，已經上載咗幾年，形容呢一系列文件，「提供予老師或界別人士，去睇社會唔同學者或唔同人士意見，對母語嘅睇法」。
有關言論隨即惹來爭議，楊後尾上 Facebook 度出文，話自己冇質疑用廣東話學中文，只係認為長遠來睇，中文教學如何發展，可交由專家研究，重申「廣東話對香港來講係優勢，例如古詩歌賦用廣東話唸更有韻味」。
歐陽偉豪再對楊言論評價，話如果廣東話唔能夠長遠發展，就應該更加致力於幫助發展廣東話而唔係捨棄佢，面對廣東話發展危機，作為教育局局長，應該要去拯救廣東話，而唔係不斷貶低同埋矮化廣東話。歐陽偉豪又認為香港應有創意，應令廣東話學中文成為最優質嘅學習方法，畀世界跟住，如果乜嘢都跟住個世界走，缺乏創意精神，高錕教授亦發明唔到光纖。
喺2020年香港中學文憑試，歷史科一條有關中日關係嘅試題陷入爭議。被包括楊潤雄在內嘅政府官員，新華社同香港親中媒體先後批評，引起咗坊間好大爭議，教育界批評政府咁做係對教育界發動文革式嘅政治批鬥，而最終考評局將嗰條題目作廢。
蔡若蓮從事教育工作超過廿年，1988年開始任教中學超過十年，之後任職教育局，負責校本課程及語文教學支援工作。2013年開始任職中學校長，其間亦有參與社會同教育服務工作，包括創立香港教師夢想基金，同埋參與撲滅罪行委員會同青年事務委員會嘅工作。
2017年9月7號中午，佢嘅大仔潘匡仁跳樓自盡，同日晏晝，香港教育大學嘅民主牆有兩個男仔貼咗「恭喜蔡匪若蓮之子魂歸西天」嘅冒犯性標語，呢家嘢隨即引起香港社會各界高度關注，重引發香港教育大學涼薄大字報事件，特首林鄭月娥予以強烈譴責，又因為教大洩露閉路電視片段而惹嚟軒然大波。
佢喺2015年香港區議會選舉擊敗咗民主黨嘅尹兆堅，成為區議員。但喺2019年，親中派因為力撐逃犯條例修訂草案而選情大受打擊，屬親中派民建聯嘅李世隆亦被捲土重來嘅泛民主派尹兆堅以4,890票擊敗，而李世隆自己就得到3,730票。
喺2015年香港區議會選舉，多個選區，包括李世隆贏咗嘅石蔭選區都出現咗一啲種票舞弊疑雲。例如，落敗咗嘅尹兆堅就曾經話，呢一區選舉出現選舉舞弊、非法行為、大規模種票嫌疑、選民人數無故激增，導致佢以53票敗選。
喺2017年11月，多個媒體報道，李世隆向居民發放問卷，要求佢哋填寫個人資料先可以換取月曆，又話呢啲資料會用作日後聯絡之用，結果被投訴。嗰啲有關嘅單張又以「石蔭邨／石蔭東邨屋邨管理諮詢委員會委員」身份發出，表達非常含糊，做法被質疑誤導居民，令居民誤以為單張係房屋署或者邨管會發出嘅問卷調查。
喺2022年3月31號，佢接替劉鳴煒出任青年發展委員會副主席。另外，喺李家超參選2022年香港特首選舉嘅時候，佢擔任李家超競選辦其中一名副主任。2022年7月尾，佢獲港府委任做民青局副局長，繼承陳積志嘅職位。
孫玉菡1994年加入政府政務職系，做過唔同決策局同部門。佢2011年至2012年做食物及衞生局副秘書長，2012年至2017年做食物及衞生局醫療規劃及發展統籌處處長，2017年至2020年做財經事務及庫務局副秘書長，2020年至2022年做勞工處處長。
丘應樺1982年加入國泰航空，2015年至2017年做國泰港龍航空行政總裁，2017年做國泰航空董事會執行董事同航空服務董事。佢2021年加入大灣區航空做董事同行政總裁。佢自2022年7月開始做商務及經濟發展局局長，而大灣區航空行政總裁一職就由許漢忠接替。
陳百里喺2013年3月至2017年6月期間擔任商務及經濟發展局局長政治助理。佢加入政府之前，從事科技範疇嘅工作十年，喺知識產權貿易同跨產業合作方面具備經驗。佢喺2008年至2013年擔任觀塘區區議員。
甯漢豪喺1989年加入政務職系，做過唔同決策局同部門。佢2008年至2010年做財經事務及庫務局副秘書長，2010年至2012年做行政長官私人秘書，2012年至2017年做地政總署署長，2017年至2022年做發展局常任秘書長。
許正宇持有英國牛津大學哲學、政治及經濟系榮譽學士同碩士學位、INSEAD工商管理碩士學位，亦參與史丹福大學行政人員培訓課程。喺1999年至2003年期間出任特區政府政務主任，曾經被調派到經濟發展科、香港特區政府駐北京辦事處同民政事務總署服務。
許正宇響一個有錢嘅左派屋企出世，阿爸許宏全1968年喺廈門大學化學系畢業，係一名老師，亦都係文革先鋒，喺左派社團入面好有名氣。響1970至74年間喺福建寧德市工業局做中共幹部，曾經被人懷疑係中共黨員。
1974年許宏全放棄咗做中共幹部，去咗香港做生果檔小販。不過《壹週刊》喺2008年訪問過佢五伯許宏點，佢話當年許宏全係「共產黨派佢落嚟香港搞文革、搞政治，佢做小販純粹係為咗生存同掩飾」。後嚟許正宇轉到貿易公司做嘢，仲先後到廣州同福建設廠。
陳浩濂係現任跨國銀行環球市場部董事總經理，之前曾經喺業內擔任唔同嘅管理職位，主要負責亞洲區嘅金融機構業務。佢亦曾經喺多間專業或公共機構服務，包括香港財經分析師學會、金銀業貿易場同香港總商會，並分別喺2012年同2016年當選中西區區議員。
何永賢1992年加入香港政府，由建築師做起，到2009年、2012年先後升任總建築師同政府建築師，2018年至2020年做建築署副署長，2020年至2022年做建築署署長。佢自2022年7月開始做房屋局局長。
喺2023年，包括機電工程署同香港警察等一啲政府部門同埋機構，喺「日內瓦國際發明展」獲獎，孫東就聲稱，香港代表團嘅參與正係香港重返世界舞台嘅最佳證明。但香港同台灣都曾經有傳媒人批評呢個活動嘅公信力，其中台灣《商業周刊》喺2013年就分析指，所謂嘅攞獎，其實獲獎率好高，而時事評論員馮睎乾亦揶揄，呢個展覽根本係「第三世界盛事」。
林世雄1986年加入政府，由助理工程師做起，到2009年、2014年先後升任總工程師同首席政府工程師。佢2015年至2016年做土木工程拓展署港島及離島拓展處處長，2016年至2018年做土木工程拓展署署長，2018年至2021年做發展局常任秘書長。
香港英治時期嘅總督會同行政局係香港嘅最高行政權力所在，地位相當於英國嘅「女王會同樞密院」。遵循英制，喺擁有行政會議建制嘅英國殖民地，大多數都有「總督會同行政會議」嘅概念，當地法律會規定某啲行政權力由「總督會同行政會議」行使。
香港主權移交之後，雖然香港特別行政區行政長官由中國國務院總理簽署國務院令任命，但佢嘅憲政地位唔係中國總理喺香港嘅代表，因此憲政地位同過去作為英國君主代表嘅總督會有唔同，但係行政長官呢個職位大致上承繼咗香港總督嘅權力，因此香港法律中嘅「總督會同行政局」概念由「行政長官會同行政會議」替代。
喺香港文化發展中，飲食佔有重要而有趣嘅一環。以往嘅大牌檔同大笪地等街頭食檔，老字號嘅酒樓食肆同埋各類地道醬油、糕餅同特色嘢食，都成為咗香港人嘅集體回憶，並且繼續傳世。過去百幾年來香港經濟同香港社會急速發展為香港人嘅飲食文化帶來新嘅風貌。
香港家庭大多以粵人嘅廣東菜為家庭菜。佢哋大多保留咗自己民族傳統飲食特色。喺華人社區內，以廣府人、客家人、潮汕人、蜑家人為主。因此粵菜、客家菜、潮州菜等都視為本地菜色。盆菜係新界原居民喺節慶時嘅傳統菜。
喺第二次世界大戰之前，香港中上環一帶遍佈供應點心同茗茶嘅粵式茶樓同二厘館，例如石塘咀至西環一帶嘅三元樓、燕瓊林、中上環嘅冠南茶樓、三多茶樓、雲來茶樓、高陞大茶樓、平香茶樓、得男茶室、得雲大茶樓、蓮香樓同埋陸羽茶室、灣仔嘅龍門等。
由於茶樓客人差唔多全部係男人，茶樓名多數用「多男」、「得男」寓意開枝散葉嘅傳統思想。早年嘅茶樓分為樓座同地廳，樓座嘅風景好一啲，茶價係七厘，地廳嘅茶價係三厘六，而二厘館嘅茶價當然係二厘。三四十年代，茶樓競爭進入白熱化，茶樓開始喺夜晚開設歌壇，表演粵曲。
除咗茶樓，當時重有主要舉辦筵席嘅中式酒樓，例如杏花樓、鏞記酒家、南園、西苑、文苑、大三元、宴瓊林、聚馨樓、探花樓、觀海樓、桃李園。杏花樓係香港嘅第一間酒樓，1846年喺西環水坑口開設。1900年，酒樓已增至三十幾間。
香港人鍾意飲早茶，中式茶樓每日喺清晨約五點開始供應點心，到中午為止。戰後，中式酒樓亦開始兼營茶樓嘅業務，供應多款新式點心。喺經濟起飛嘅八十年代，香港夜生活越來越繁盛，因此到咗九十年代，部份酒樓新設夜茶服務。
齋菜方面，一般嘅寺廟，好似寶蓮寺、圓玄學院、觀音寺會供應正式嘅齋菜。由於早期交通唔方便，有商人會另經營齋菜館。香港第一間齋菜館就係喺1935年成立，喺半山區堅道嘅小祇園。齋菜館亦會賣埋佛經、佛珠、木魚等佛教用品。
避風塘原本係船隻避風地方，由於大量東南亞食材經呢度進口，一啲灣仔嘅餐館就乘勢推出帶有戰後避風塘特式嘅小菜。避風塘菜式一般以海鮮為主，辛辣同味濃係佢特色，好似避風塘炒蟹。另外，喺香港仔避風塘嘅珍寶王國亦係非常出名嘅海上食府，並且係香港主要旅遊景點之一。
大牌檔曾經係非常普遍嘅食肆，但係由於嚴苛嘅衛生條例以及政府唔再向公眾發出有關嘅經營牌照，大牌檔喺港已經面臨絕跡嘅命運。大牌檔慢慢將茶水檔搬到室內，並結合以菠蘿冰、雜果冰同紅豆冰作招徠嘅冰室，演變成今日嘅茶餐廳。
茶餐廳主要提供即食麵、雲吞麵、米粉、煎蛋、糭同粥等廉價嘢食。部份大型茶餐廳會供應炒粉麵，好似乾炒牛河、福建炒飯、炒貴刁、廈門炒米、星洲炒米。有啲好似太興燒味茶餐廳兼營燒味業務。當日本料理喺香港受歡迎嘅時候，茶餐廳亦開始供應部份日本熟食菜色。
喺殖民地時期，香港慢慢吸收咗英國嘅飲食文化，其中英式下午茶逐漸本地化，成為茶餐廳嘅主要部份。當中最出名嘅就係「絲襪奶茶」。「絲襪奶茶」用多種茶葉沖泡，用好似絲嘅綿網過濾，再加入淡奶。「鴛鴦」就係香港另一特色嘢飲，以淡奶、紅茶同咖啡混合調製而成。
街頭小食係香港飲食文化嘅一部分，魚蛋、雞蛋仔、腸粉、碗仔翅、砵仔糕、格仔餅、狗仔粉、涼粉、豬紅、豬生腸、雞腳、豬耳、鴨腎、牛雜、馬仔、龍鬚糖、脆麻花、蛋散、煎釀三寶、臭豆腐、生菜魚肉、糖葱餅、豬皮、炸大腸都係好受歡迎嘅街頭小食。
車仔麵出自1950年代，當時大陸難民湧入香港，謀生困難，所以湧現咗流動攤販。流動攤販為咗運輸方便，將所有廚具嘢食放喺細細嘅木製手推車上面，車仔麵因而得名。由於顧客可以隨意揀選擇麵條、配料、湯汁，而且價錢實惠，所以受到大眾歡迎。
港式甜品選擇繁多，傳統嘅有糖水，包括紅豆沙、綠豆沙、芝麻糊、喳咋、杏仁糊、燉奶、燉蛋、雙皮奶、西米露、合桃露、麥米粥同甜品涼粉等，糕點嘅有千層糕、紅豆糕、馬拉糕、桂花糕、白糖糕、大菜糕、馬蹄糕。西式嘅有芒果布甸、芝士蛋糕等，重有中西合璧嘅西米布甸同近年出現嘅楊枝甘露、西米撈等。
香港天氣炎熱潮濕，能夠解暑消毒嘅涼茶成為民間常用嘅中草藥飲品，例如廿四味、五花茶、雞骨草、火麻仁、菊花茶、酸梅湯、竹蔗茅根水、雪梨茶、夏枯草、感冒茶等。涼果方面，就有嘉應子、山楂餅、話梅、陳皮梅、飛機欖、甘草檸檬、杏脯肉、甘草欖、蟠桃果、蜜柑桔、正冬薑等。
1997年亞洲金融風暴後，香港經濟下滑，私房菜成為飲食業界一種新嘅經營模式。中國嘅私房菜原本係達官貴人喺生活安穩後，飲食上不斷有所追求，產生偏重主人口味嘅特別菜色。香港人將中國各省份嘅私房菜移植到香港，以比較隱蔽嘅樓上舖方式經營，地點遍佈港九，好似名門私房菜、囍宴、活色生香等。
赤柱嘅居民以僑居香港嘅外國人為主，故此而家區內擠滿大量歐陸餐廳同海邊酒吧。然而，香港嘅酒吧好早已經喺中環嘅蘭桂坊同灣仔嘅駱克道同謝斐道出現。因為早年洋行集中喺中環，而英軍喺當年嘅添馬艦海軍基地上岸後喺附近嘅灣仔留連。
後來，酒吧遍佈咗尖沙咀嘅廣東道、諾士佛台、寶勒巷、尖東、旺角太子地鐵站附近，甚至大埔。外國酒吧常以富歐洲國家特色嘅裝潢為賣點，售賣嘅啤酒產地亦會相配合。由於香港係前英國殖民地，英式同愛爾蘭式嘅酒吧比較多。
英式酒吧一般座位比較少，愛爾蘭式酒吧會供應愛爾蘭咖啡，美式酒吧就比較富現代感。呢啲外國酒吧嘅顧客都以外國人同喺外國生活過嘅香港人為主，集中喺中環、灣仔同尖沙咀。自1991年起，為咗推廣同宣傳，慕尼黑啤酒節每年喺廣東道舉行。
六七十年代起，大家樂、大快活、美心快餐相繼開業，同時來自美國嘅肯德基、麥當勞亦相繼來港，標誌住香港快餐文化同連鎖式飲食集團嘅開端。其後，登陸香港嘅重有來自日本嘅吉野家、迴轉壽司，美國嘅雲迪斯、哈迪斯、漢堡王等等。
一個失敗嘅例子係「馬里奧餐廳」。佢本來係一間標榜意大利菜嘅餐廳，但由於佢所走嘅中價路線得唔到認同，再加上其他標榜正宗意大利菜嘅高檔餐廳嘅競爭下，被逼先後兩次轉手賣畀兩家本地飲食集團大快活同煜湛集團，並改名為「新馬里奧餐廳」。
雖然香港人本來鍾意飲茶，但係隨住茶餐廳嘅興起，咖啡亦漸受歡迎。尤其係喺下晝3點至6點，茶樓午市同晚市嘅空檔，就成為飲咖啡嘅黃金時間。最平嘅就係「街市咖啡」。雖然衞生情況差啲，亦無冷氣，又用即溶咖啡沖調，冇乜特色，但係港幣7至8蚊一杯對低下層市民來講，價格好吸引。
快餐廳售賣嘅係即磨咖啡，價格高一啲，但環境比較衛生，成為市民另一選擇。如果想配搭要豐富一啲，可以到茶餐廳，咖啡配蛋撻或菠蘿油。除此之外，香港各區重有好多咖啡店。一般來講，佢哋都會推出西式餅點來配合咖啡。
佢哋嘅顧客主要係大學生或上班一族。隨住美國嘅咖啡好似星巴克、太平洋咖啡嘅連鎖店登陸香港，咖啡連鎖店迅速遍佈香港。2002年起，迎合年輕人口味嘅樓上咖啡店喺油尖旺同銅鑼灣等區嘅舊式商住樓宇如雨後春筍開設。
由於競爭劇烈，咖啡店為咗生存，有啲充滿咗個性，有啲強調文化氣息，有啲充滿人情味，有啲就提供特色咖啡。較有名氣嘅有呼吸咖啡館、Dream Cafe同Quando Cafe等。喺香港最早售賣咖啡嘅地方係西餐廳、會所同酒店嘅咖啡閣。
好多傳入香港嘅飲食成為咗一時潮流，例如珍珠奶茶、沙冰、葡撻、日式薄餅、日式章魚燒、芝士蛋糕。葡撻來自澳門，1990年代末期風靡香港，頓時成為熱門商品，甚至令雞蛋價格上揚，以致供不應求。芝士蛋糕亦差唔多喺同時期風靡香港，促使唔少人學整芝士蛋糕，重有相關嘅書出版。
豉油西餐，又叫港式西餐，係一種有香港特色嘅「西餐」。佢並唔係真係西人食嘅嘢，但係喺香港嘅「西餐廳」度成日都會見到。佢起源喺英治時期。嗰陣時會嚟香港嘅西人都係啲有錢有地位嘅人。佢哋地位高，會喺自己嘅地頭度食啲高檔嘢食。
香港嘅粵人平民多數都係食唔起西人食嗰啲餐，但係又好羨慕佢哋咁高檔，所以就自己學煮西人食嗰啲嘢，好快重開始咗攞呢啲嘢食嚟賣－呢啲嘢食就係豉油西餐。豉油西餐會好似西歐傳統嘢食咁有好多扒類肉食同埋餐包，亦都會用刀叉食，但係啲煮嘢食技巧就用咗好多廣東菜嘅技法，會用豉油同鬆肉粉嚟煮肉，啲羅宋湯又會用番茄膏整－即係用粵人嘅煮嘢食方法嚟煮西歐嘢食。
環境運輸及工務局係香港特別行政區政府嘅前決策局，專責香港有關環境保護、交通運輸同公共工程嘅事務。呢個部門喺2002年7月1號成立，直至2007年7月1號分拆。呢個局已經重組，每個統籌範疇已經分配到新嘅環境局、運輸及房屋局同發展局。
東亞銀行有限公司係香港交易所上市嘅金融公司，主要業務係提供銀行同相關金融服務，仲有商務、企業同投資者服務。公司喺1918年成立，喺香港註冊，而家董事局主席兼行政總裁係李國寶。東亞喺2017年12月31號嘅綜合資產總額係港幣8,089億元，存款總額5,717億港元，股東權益總額1,012億港元，純利105.
招商永隆銀行有限公司係香港一間銀行，前身係1933年創立嘅永隆銀號，1960年改名做永隆銀行，主要業務係提供零售及企業銀行、信貸、股票同期貨買賣、個人理財、信託同物業管理、強積金同保險等等金融服務。喺香港、中國同埋海外一共有42間分行同埋代表處。
華僑銀行，舊時叫永亨銀行、華僑永亨銀行，係舊時喺港交所上市嘅金融公司，主要業務係經營銀行同埋有關嘅財務服務。公司喺香港註冊，主席係馮鈺斌，2009年底總資產係1,471.24億港元，稅前利潤係14.33億港元。
2014年4月1號，星加坡華僑銀行同意以每股125港紙，交易價相等於市賬率2.02倍，斥資最多387.12億港紙買嗮永亨銀行。2014年10月1號，永亨銀行改名為華僑永亨銀行。同年10月16號，永亨銀行嘅股票正式撤銷喺香港交易所上市。
創興銀行有限公司，舊時叫廖創興銀行有限公司，係一間香港銀行，1948年由廖寶珊創立。1994年，廖創興企業分拆廖創興銀行，上市香港聯合交易所。2006年12月23號起，廖創興銀行改名做「創興銀行有限公司」，話係想淡化家族形象，令銀行企業形象後生啲，同埋方便進軍中國大陸。
2003年12月31號，工銀亞洲收購華比富通銀行。2004年5月1號，華比富通銀行改名做華比銀行。2005年10月10號，華比銀行併入工銀亞洲，而壽險業務就由蘇黎世保險集團負責，合併完成之後，工銀亞洲由香港上市第十大銀行升至第六大。
富邦銀行有限公司係臺灣富邦金融控股股份有限公司 嘅香港分公司。公司喺香港註冊，主席係蔡明忠。2004年，資產淨值約莫係37億港元，純利約莫係3億港元。而家喺港九新界一共有15間分行、兩間中小企銀行服務中心同1間證券投資服務中心。
而家董事局主席係李澤鉅，聯席董事總經理係李澤鉅同霍建寧。喺2015年3月18號，原有長江實業股份撤銷港交所上市後，換取呢間公司上市，同時正式成為恆生指數成份股，業務喺香港同全球經營港口同相關服務、零售、基建、能源同電訊。
2015年8月6號，長江和記實業旗下3意大利，同VimpelCom旗下Wind Telecomunicazioni S.p.A. 合併，根據資料，分別流動同固網電訊客戶總數分別超過 3,100 萬同 280 萬。
2015年9月8號，長和旗下長江基建計劃同旗下公司電能實業合併，過程指出，電能實業將會以1股換取1.04股長江基建股份，其次長江基建將會派發5港紙股息，係股東大會批准後，改名「長江基建實業有限公司」，其次會撤銷電能實業上市。
2015年10月7號，長和旗下長江基建計劃同旗下公司電能實業合併，將原有1.04股同派發5港紙股息，分別提高至以1股換取1.066股長江基建股份，同派發7.5港紙股息，原因係受到投資者提出意願，不過計劃失敗。
新鴻基地產發展有限公司係香港其中一間最大嘅地產發展商，1972年7月14號註冊成立，同年8月23號上市。集團旗下嘅業務除咗最核心嘅物業發展，重包括酒店業、建築、金融服務、保險、物業管理、電訊、資訊科技、製衣、百貨、運輸、基建及物流等等。
1958年，郭得勝、李兆基、馮景禧同另外五個股東合組「永業公司」，發展地產，算係新鴻基嘅前身，到1963年，新鴻基企業成立，個名係取自馮景禧嘅「新禧公司」、郭得勝嘅「鴻昌進出口公司」同李兆基個「基」字。
銀娛辯稱，呢啲係該行業慣常嘅網上營銷手法，並响6月20號同傳媒講話噉樣做無違法，然而以保密協議為由唔披露詳情。有員工懷疑，公司想消除對於佢上年要員工喺颱風天鴿吹襲時返工嘅大量劣評，亦將呢件事同早前劍橋分析違規收集面書用戶資料相提並論，有個人私穩同言論自由遭侵犯嘅憂慮。
萬隆控股集團有限公司係一間香港上市公司，喺1971年由香港商業電台創辦人何佐芝先生成立，以ABC佳訊嘅牌子開創用音頻call機幫人客提供人工傳呼服務。佢嘅股票由1991年10月9號開始喺香港交易所上市。
公司主要經營中國輸變電設備科研、製造、出口嘅主要基地，產品為高壓油浸並聯電力電容器、幹式自愈式並聯電容器、電容式電壓互感器、電容器成套裝置、濾波電容器、耦合電容器、特種電容器、自冷封閉母線、配電變壓器等系統保護同埋傳輸設備。
「新鴻基」個名係郭得勝同朋友李兆基、馮景禧喺1963年合組「新鴻基企業有限公司」經營地產開始有嘅。「新」字嚟自馮景禧嘅家族生意「新禧公司」、「鴻」字代表郭得勝經營YKK拉鍊等業務嘅「鴻昌行」，而「基」字就係嚟自李兆基個名。
1970年代，股市同地產市道暢旺，大昌亦喺呢段時期急速發展，起咗唔少樓，例如大同新邨同黃埔新邨，更加買咗喜來登酒店嘅股權，風頭一時無兩。大昌當時都同其他公司夾份起樓，好似同和記合組城都地產，同太古合組太古昌發展，當中太古昌發展重揸住太古城嘅發展權，不過太古有咗做地產嘅經驗之後，就買埋大昌嘅股權。
更加唔好彩嘅係，陳德泰喺1981年過身，得63歲。主席個位即刻由個仔陳斌接手，陳斌成為當時最後生嘅上市公司主席。之後嘅大昌地產都冇咩大型嘅發展，規模自然遠遠唔及地產五虎將嘅其他成員。大昌集團比較近期嘅活動係2012年喺淺水灣投到一塊地，當時市場形容結果係「爆冷」。
恒發前身係永泰置業有限公司，喺1970年創立，1972年喺香港招股上市。1975年，李兆基用物業嚟換咗永泰1,900萬股新股，攞到永泰42.9%股權，成為最大股東而入主永泰董事局。至1979年度，永泰嘅市值已經躍升至9億港元，多咗20幾倍，成為咗一隻有26個地盤、總樓面面積達260幾萬平方英尺嘅中型地產股。
2007年12月7號，恒發股東通過恒地向恒發收購中華煤氣嘅39.06%股權。搞掂咗呢單刁之後，恒發變咗空殼公司。其後恒發以基建業務為主，並唔排除考慮其他投資機會。試過傳過恒發想買起電視廣播，但係只聞樓梯響，到2011年電視廣播大股東賣盤都未成事。
1914年，第一次世界大戰爆發，日本仔侵佔青島。1916年，日本仔攞咗德國生意人嘅股份，再買咗英國生意人嘅股份，將公司名改做「大日本麥酒株式會社青島工場」。1945年日本打敗仗，工廠由青島市政府派人接管，改名做「青島啤酒公司」。
集團係「恒生綜合中型股指數」、「恒生滬深港通大灣區指數系列」、「富時世界指數系列」及「摩根士丹利資本國際指數」成份股，喺2011年獲選為「恒生可持續發展企業基準指數系列」嘅成份股，並喺2015年被納入「恒生高股息率指數」。
1971年，古勝祥先生創立咗瑞興百貨有限公司，同一年喺香港聯合交易所主板上市。1997年，畀永義國際收購，改咗名做永富建設有限公司，1998年再改做永富建設國際控股有限公司。2000年，中國電信夾埋財團又收購咗佢，改名做21世紀通有限公司，同時重將業績唔好嘅百貨賣晒。
中信股份係香港交易所上市綜合企業公司，主要業務係銷售及分銷汽車同有關服務、貿易、發電及基建、物業、工業製造，同埋訊息業。公司響香港註冊，現任主席兼董事總經理係常振明，上任主席係榮智健，董事總經理係范鴻齡。
1986年，公司畀人稱「公司醫生」嘅韋理睇中，收購咗佢成為旗下公司，改名亞洲證券。到1991年，亞證畀李明治嘅聯合集團收購，但喺1993年，轉手畀民營企業家戴小明，亦係死鬼龔如心當時轄下資產部份，再喺1998年，改名丹楓控股。
2016年3月，楊秉樑因為個人事務唔再做景福嘅主席，主席一職就交畀大佬楊秉堅，但係楊秉堅接任冇耐，身體就開始轉差，最後重喺9月過身。主席一職就交咗畀鄧肇堅後人鄧日燊去做，而身為楊家第三代嘅楊嘉成就喺2017年5月開始成為景福嘅執行董事，不過佢到2020年已經冇再做。
壹傳媒有限公司係一間喺1990年成立，總部設喺香港嘅傳媒企業。佢喺2000年2月16號透過百樂門出版集團有限公司換取喺香港交易所主板上市。喺1999年之前主要從事報道印刷同分色製版服務以及雜誌出版，佢業務版圖橫跨香港同台灣，喺港台兩地出版多份報紙、雜誌，亦有報道蘋果日報美國版等。
壹傳媒集團喺香港傾向香港民主派陣營，喺台灣抽離泛藍或者泛綠派系之爭，旗下刊物成日對香港同中華民國政府嘅政客作出嚴厲尖銳批評，亦係少數敢於批評李嘉誠旗下企業嘅香港媒體，曾經揭露程介南、黃河生等多宗醜聞。
偉易達係香港公司，專門整普羅大眾用嘅電子產品。偉易達好多唔同出品，有無線電話、單用途電腦，例如電郵機，同埋電腦玩具，畀細路學嘢用。公司一九七六年開，創立人係黃子欣同梁棪華。二零零九年計，約莫有員工二萬七千人。
一九八零年代到一九九零年代，偉易達有做個人電腦，主要品名Laser，同有機兼容萬國商業機器同蘋果電腦。蘋果電腦告佢抄Apple IIc，不過告唔入，因為佢抄嘅方法，唔涉及蘋果版權同專利權，係唯一一間可以造Apple IIc嘅兼容機。
冠忠巴士集團有限公司係香港一間公共事業公司，1948年創辦，最初經營汽車清潔服務，其後喺1950年代開始提供學童褓姆車服務，並喺1960年代尾發展巴士客運服務，接載學童及僱員。到1980年代，冠忠巴士集團開始經營屋邨居民巴士業務。
現時冠忠巴士集團主要業務係喺中港經營專利巴士服務及非專利及其他巴士服務，以及新大嶼山巴士服務，目前係香港最大規模非專利巴士公司。現時公司兩名最大股東分別係創辦人黃冠忠家族以及新創建交通服務。公司總部設喺柴灣創富道8號，新巴柴灣車廠三及四樓。
馬鞍山鋼鐵股份有限公司係一間鋼鐵工業公司。公司從事生產同銷售鋼鐵產品，同埋其他產品例如焦炭、生鐵同煤焦化土產品等。1993年成立，總部喺安徽馬鞍山市，董事長係顧建國，母公司係馬鋼控股有限公司。按營業額計係中國大陸第七大鋼鐵企業。
愛高集團有限公司係香港一間視聽同資訊科技產品製造商，1968年由梁劍文創辦，初頭嗌「愛高電業有限公司」，生產原子粒收音機。1992年喺香港聯合交易所招股上市。前董事會主席、行政總裁兼執行董事梁偉成係第二代接班人。
事後網上流傳一則叫「有關一位同事於事件中身故」、署名「各員工」、頂部標有「維他奶國際集團有限公司」商標嘅繁體中文內部通告，形容呢位同事係「不幸逝世」，又重申「向健輝的家人致以最深切的慰問」，引發網民不滿，指維他奶集團涉嫌支持恐怖份子。
截至2017年12月31號，集團總控制運力達113艘船舶，其中自有運力合計51艘船舶，包括運載能力約為337萬載重噸嘅36艘乾散貨船同總運載能力為16,733個標準箱嘅14艘貨櫃船，船隊平均船齡6.2歲。
2018年9月27號，中外運航運公佈持股65.13%嘅大股東招商局集團建議透過協議安排方式將公司私有化，每股現金作價2.7緡，比停牌前收報溢價49.17%，涉資約莫33.74億，一眾持股多年嘅小股東冇仇報。
公司有廣東順德、安徽蕪湖、江蘇淮安、江蘇常州四大摩打製造基地六大工廠，年產能超過2.2億台。產品賣去亞洲、美洲、歐洲同埋大洋洲多國，同全球知名家電製造商惠而浦、伊萊克斯、聲寶、西門子、INDESIT、開利、三星、LG、三菱、大金、松下、Karcher、海爾、美的、海信、約克、特靈客戶建立咗長期合作夥伴關係。
公司嘅前身國信華凌集團喺1993年12月20號喺香港聯合交易所招股上市。2003年7月，由於本來嘅控股股東「廣州國際信託有限公司」重組之後，將全部48.5%股權轉讓晒出嚟，於是改名做華凌集團。2008年4月再改名做威靈控股。
謝瑞麟珠寶有限公司係香港幾出名嘅珠寶行。創辦人兼前主席係謝瑞麟，大股東係謝瑞麟個仔謝達峰，截至2011年8月31號謝達峰所持股份約莫152,960,914股或者72.72%。2010年3月1號起主席兼行政總裁係邱安儀。
萬華媒體響2006年獲美國果面授權，出版《滾石》雜誌中文版，第一期訪問嘅係崔健。但第二期就被上海當局叫停刊，有人懷疑可能同第一期訪問崔健有關，不過響2006年4月就復刊到依家，但已經唔係同係萬華傳媒嘅刊物。
響2007年1月，同樣由丹斯里拿督張曉卿擁有嘅香港《明報》、馬來西亞《南洋商報》同埋馬來西亞《星洲日報》重組，全部併入明報企業名下，並且響香港同馬來西亞兩個地方同時第一上市。萬華媒體嘅獨立上市地位，未受到呢次明報集團重組嘅影響，明報依然係萬華媒體嘅大股東。
紛美包裝係無菌包裝同埋相關服務嘅供應商，專門向乳製品同埋非碳酸軟飲料生產商提供無菌包裝，紛美聲稱佢哋嘅三大客戶包括咗蒙牛集團、惠爾康同埋伊利集團。據估計，截至2009年12月31號止年度，紛美包裝佔中國無菌包裝市場銷量嘅9.
2010年12月，紛美以每股4.3港元發行同配售約莫 233.6 百萬股新股，喺香港交易所上市，估計集資淨額 903 百萬港元。保薦人包括高盛同埋摩根士丹利。第一日掛牌全日收報 4.92 港元，比招股價高出約莫 14%。
2018年5月，麗新發展宣布提出全面收購豐德麗全部已發行嘅股份，收購價每股現金1.30港元，同豐德麗之前收市價1.35元，平咗3.7%，估計收購項目價值總共12.265億到12.658億港元。若接納股東水平達至相關規定，麗新發展或者會提出強制性全面收購同撤銷豐德麗嘅上市地位。
麗新發展揸住豐德麗36.94%投票權，而豐德麗就持有麗豐50.60%投票權。假如麗新發展喺完成收購共同持有豐德麗50%以上投票權，麗新發展之後將提出無條件強制性全面現金收購，以收購餘下嘅全部麗豐股份。
利豐有限公司係間香港交易所上市嘅綜合企業公司。主要生意有消費產品出口貿易，消費產品包括成衣、時尚飾物、玩具同遊戲、運動用品、傢具、手工藝品、鞋類同餐具。公司嚮百慕達註冊，主席為馮國經，董事總經理馮國綸。
2010年，ASM太平洋買咗西門子公司旗下嘅Siemens Electronics Assembly Systems，拓展電子裝嵌系統市場。收購價係1歐元，ASM太平洋重應承會向SEAS增資2.02億元，重會喺三年之內再提供2.
珠江船務企業有限公司，縮寫珠江船務，前身珠江船務發展有限公司，係珠江船務企業 有限公司嘅子公司，公眾持股量只有29%。珠江船務主要營運客貨運輸、倉儲、貨櫃、高速公路等。顧客90%都喺中國內地同香港，資產就有80%喺香港。
南華金融控股有限公司係從事證券、金銀、外匯、期貨合約經紀及買賣、孖展融資、私人信貸、供企業諮詢及包銷服務、財富管理等業務嘅公司，隸屬南華集團。南華金融控股有限公司喺1993年響香港聯合交易所上市，而家響香港有七間分行。
佑威國際控股有限公司係香港紡織產品企業，1983年創立，2000年11月13號喺香港聯合交易所主板上市，係百慕達註冊公司。集團寫字樓位於中環花園道1號中銀大廈21樓，公司現任主席係吳卓凡，前主席係梁鄂。
中國電信，大陸簡稱中電，香港簡稱中電信，係中國內地嘅特大型國有通信企業，亦係中國最大嘅綜合信息服務提供商。喺2002年9月成立，總部喺北京市西城區金融大街31號。而家喺全中國內地同港澳臺有分公司，專門提供電話業務、互聯網接入同應用、數據通信、視訊服務、國際同港澳臺通信等好多種綜合信息服務。
中國稀土控股有限公司喺1987年成立，之後响1999年喺香港證券交易所掛牌上市。中國稀土原本係叫做宜興新威控股有限公司，由蔣泉龍响中國江蘇省宜興市創立，蔣亦都係依家嘅主席。公司嘅主要業務係生產稀土產品同多種行業都會用嘅耐火材料。
滬光國際上海發展投資有限公司係香港封閉式基金管理集團，業投資公司以協助非中國國籍人士投資於已在喺中國設立或喺中國有重要業務之公司、或中國有業務往來之公司同埋其他機構。喺1993年11月23日在喺港交所主板上市。
網龍網絡有限公司喺1999年成立，係中國一間網絡遊戲開發兼運營商，總部位於中國福建省福州市，喺當地叫做福建網龍計算機網絡信息技術有限公司 。網龍公司主要開發、運營大型網絡遊戲，2006年推出咗大型網絡遊戲《魔域》，又同育碧等公司進行合作。
領展，原名領匯，係香港第一個房地產信託基金，亦係亞洲市值最大嘅。佢喺2005年由香港房屋委員會旗下大部份商場同停車場私有化而搞出嚟，不過政府就無持有任何權益。2015年8月，領展改用而家個名，準備正式進軍中國大陸市場。
2004年發行IPO時，被盧姓婆婆入稟法院，質疑房委會出售資產，司法至終審法院，領匯以「風險」問題押後上市。盧婆婆同埋泛民人士鄭經翰、梁國雄、陳偉業、陶君行，社工張文慧等人，遭親中共派攻擊，中聯辦文匯報同大公報，重有東方日報集團。
現代健康科技控股有限公司，簡稱現代健康科技，1986年由曾裕創立，而家嘅業務主要經營美容、保健、纖體等嘅行業，不過喺香港主要最為人知道嘅都係現代美容呢個品牌。總裁係李守義，喺香港、中國內地同新加坡都有業務。
喺2015年5月11號，政改前夕，現代美容中心同佢哋公司主席曾裕旗下嘅身心美慈善基金，喺九龍灣國際展貿中心舉行千人政改方案大會，強迫過現代美容千名員工出席，連放假嘅員工都要現身，仲要唔可以遲到，逐一打卡做證，聽政制及內地事務局副局長劉江華硬銷「袋住先」。
股份喺2013年10月11號喺港交所創業板上市，當時代碼係8185.HK，配售價為1.07港元，配售129,600,000股，集資1.4億港元。喺上市首日，收市報2.79港元，較招股價升咗1.6倍。直至2015年11月20號轉往主板上市。
宏利金融股份有限公司總部位於加拿大多倫多，係一間喺香港交易所上市嘅保險公司。早喺1887年由約翰·麥克唐納爵士創立。主要業務係提供範圍廣泛嘅金融產品同服務，包括個人人壽保險、團體人壽及醫療保險、團體退休金計劃、再保險服務，以及投資管理服務。
喺二零零六年，宏利金融旗下攞到評級嘅附屬保險公司獲標準普爾信貸評級將佢嘅財政實力評級由「AA+」調升至「AAA」，反映宏利金融財政實力雄厚。宏利喺香港、澳門與及台灣業務嘅控股公司－香港的宏利人壽保險有限公司亦係宏利金融旗下其中一間獲給予「AAA」評級嘅附屬公司。
安徽皖通高速公路股份有限公司係中華人民共和國一公司，公司主要業務係喺安徽經營、持有同埋開發高速公路項目，包括合寧高速公路、205國道、連霍公路、寧淮高速公路天長段、高界高速公路等。董事長係周仁強，總裁係李俊傑。
滬港聯合控股有限公司，簡稱滬港聯合控股、滬港聯合，係一間建築同埋工業材料經銷商兼加工商，主營生產同埋銷售各類鋼鐵產品，包括鋼筋、工字鐵、工字樁、水閘板、續接器、泥釘、岩栓、各式潔具、瓷磚、卷鋼加工應用於大型家電、科技、汽車同埋工程塑膠樹脂。
公司由姚樹聲喺1961年創立，家下由佢個仔姚祖輝做主席，佢個女姚潔莉就做過執行董事同埋行政總裁。公司股份自1994年2月18號喺香港聯合交易所上市。總部喺香港灣仔皇后大道東183號合和中心49樓。廠房喺上海等地。
康宏環球控股有限公司係香港金融集團，主要為企業機構同個人客戶提供一站式金融服務，1993年成立，2010年7月13號以「康宏理財」嘅名喺香港聯合交易所主板招股上市，2014年改名「康宏金融」，2016年再改做現刻個名。
2017年，佳兆業集團大股東兼董事會主席郭英成個仔郭曉羣喺市場密密買入康宏環球股票，至2017年6月底已經持有百份之29.91股權，成為最大單一股東。11月2號康宏環球出徂份公告，話郭曉羣喺10月30號通知公司要求開股東特別大會罷免曹貴子等8名董事。
康宏亦同品牌重塑推出大型嘅宣傳活動，包括喺6月推出三個全新嘅電視廣告，以溫情嘅手法帶出三個嘅生活故事，突顯熱誠、誠信、專業呢三大價值，亦同行業定下標準。三個廣告分別以夫妻、父子同埋姊妹三種關係，以生活寫照道出及演繹康宏具備嘅行業標準，並同客戶一齊，陪佢哋喺人生路上作出最啱佢哋嘅理財決策。
2017年12月7號，廉政公署執行處專責調查上市公司貪污案嘅F組人員展開「海豚行動」，動員近50人，帶埋搜查令去到康宏環球總部搜查，並搜查副董事局主席馮雪心喺西貢嘅屋企，馮雪心其後被帶返北角廉署總部做進一步調查。
消息指今次係廉署同證監會首次採取聯合行動，廉署話接獲有財務機構批出不良貸款嘅舉報所以作出搜查，而康宏環球嘅股票喺朝早11點04分主動停牌，停牌前報0.167港元，跌百份之7.2，成交786萬股，涉及約莫136萬港元。
長江實業集團有限公司，前名長江實業地產有限公司，2015年1月2號喺開曼群島註冊公司，總部喺香港，係透過長江實業有限公司同和記黃埔有限公司旗下經營香港同全球房地產發展、投資、管理酒店同以信託方式業務。
橙天嘉禾嘅前身係嘉禾娛樂事業有限公司，1970年成立，創辦人係鄒文懷、何冠昌同梁風先生，嘉禾係一間世界華語電影娛樂事業最具有領導地位嘅電影集團公司。到咗2008年，橙天娛樂集團正式收購嘉禾娛樂，成為嘉禾娛樂單一大股東。
專業旅運有限公司係香港一間旅行社，1986年創辦，分行超過60間，重有網上部門。公司主要業務係代理訂機票、各地酒店訂房、自由行、機票加酒店套票、各地旅行團、郵輪假期、各地旅遊簽證、交通工具安排、旅遊保險同埋獨立包團等等。
2011年9月準備以「專業旅運企業有限公司」名義喺香港聯合交易所招股上市。上市價63港仙，原訂9月29號掛牌，因為嗰日香港聯合交易所停市而要延遲到9月30號。嗰日最高交易價57港仙，最低交易價46港仙，收市報47港仙，比上市價低25.
霸王洗髮液，正名係霸王國際有限公司，係中國第四大洗頭水生產商，專造中藥洗頭水，重請嚟國際影星成龍做廣告代言人。公司喺開曼群島註冊，總部喺中國廣州白雲區華南北路，而香港寫字樓就喺九龍尖沙咀柯士甸道麗斯中心。
耀才證券金融集團有限公司，簡稱耀才證券或耀才，係香港一間以證券業務為主嘅金融服務公司，1995年創立，2010年喺聯交所主板上市。佢哋主要服務包括證券買賣、股票孖展融資、證券託管及代理人、期貨股票期權買賣，同埋槓桿式外匯買賣。
富臨集團係香港連鎖酒樓集團，1992年成立，嗰時喺深圳晶都酒店做行政總裁嘅大哥楊潤全決定返香港同兩個細佬楊維同楊潤基夾份喺大角嘴開富臨火鍋食館，主打打甂爐，及後又以燒鵝作為招牌菜。2001年集團喺觀塘區開設第一間富臨漁港。
2019年，反修例運動爆發，8月11號港島東示威期間，有好多「福建幫」駐守喺富臨集團旗下一間酒樓入面，有報導指，呢班人本來打算喺遊行當日好似七二一元朗恐怖襲擊事件嘅白衣人咁對付反修例嘅和平示威者，但由於當日有成170萬遊行人士，行動只能作罷。
香港市面嘅龍門冰室，而家分別由創辦人張俊傑同富臨集團經營，兩邊招牌、裝修格局同餐牌都大致一樣。根據創辦人張俊傑嘅講法，2018年富臨集團想同佢合作，喺佢同意下喺屯門海麗花園開分店，但之後富臨未經佢同意就喺香港仔開多間分店，又喺富臨集團嘅年報話「龍門冰室」係佢哋嘅品牌，令到張俊傑好唔滿意。
對於呢啲指控，富臨集團一路都無回應過。不過富臨集團網站「富臨品牌」嗰版就已經見唔到有列出「龍門冰室」個名。2019年反修例運動爆發而引發杯葛富臨嘅事件，令創辦人張俊傑公開同富臨集團割席，話富臨名下嘅2間分店係「假龍門」，同佢無任何關係。
譽宴喺2011年1月1號成立，由張家豪創辦。譽宴前身係彩福婚宴集團，喺2000年開設第一間分店。其後因為經營理念不合，同彩福另一名股東分家，再改名做譽宴。彩福婚宴之後曾經對外表示，兩個集團唔存在合作關係。
廣州第一間農村信用社喺1951年成立，不過嗰時農村商業銀行重未成立。1996年，銀行信用社脫鉤改革，農村信用社脫離中國農業銀行託管成為一間獨立嘅金融機構之後，1998年9月3號成立咗「廣州市農村信用合作社聯合社」，之後重統一咗法人機構，喺2006年11月20號改名嗌「廣州市農村信用合作聯社」。
富貴鳥股份有限公司係中華人民共和國一間鞋業公司，1991年成立。2013年喺香港聯合交易所招股上市，有冚家斥資支持嘅投資者被譽爲「冚家富貴鳥」。公司自2016年8月起停牌，2019年8月被宣告破產，2019年11月上市地位被取消，投資者被謔爲「冚家富貴了」。
建滔積層板自上市股價高見港元9.93緡後就一路跌，股價長期低過招股價7.73緡，好多投資者損手，公司被戲稱「見高即沉板」，即係話股價升到咁上下就即刻跌。股價到2017年先至升返當年招股價之上，至2021年3月22號股價創歷史高位17.
中國中煤能源股份有限公司簡稱中煤能源或者中煤，係中國大陸第二大煤炭國家企業，僅次於中國神華能源，世界第三大煤炭企業。公司主要從事煤炭開採同埋洗選、煤炭同焦炭產品嘅銷售，重有煤礦機械裝備嘅製造同銷售。公司2006年成立，總部喺北京，董事長係王安先生，母公司係中國中煤能源集團公司。
而博監局喺現場嘅稽查人員唔表明身分，同賭場經理一齊睇完現場錄影之後，一言不發，唔向事主交代任何嘢，甚至唔肯為代金券被收走一事做見證人取態曖昩，令人難以相信佢係公正嘅。事主當場向司警局人員求助，則唔受理兼被呼喝，任由賭場看更將兩手空空嘅佢哋押解離場。
太古地產喺1972年喺香港成立，1977年6月太古地產第一次喺香港招股上市。1984年1月16號至7月5號做過恆生指數成份股。英資太古集團透過協議計劃，喺1984年7月收購太古地產剩返嘅權益，令太古地產成為太古公司嘅全資附屬公司。
2010年4月，太古集團宣布分拆太古地產上市，喺搞掂全球公開發售之後，太古所摞住太古地產嘅權益會由百分百降到約莫百分之89.93，而喺行使超配權之後，太古所持太古地產股東權益會再降到82.75%，重可以額外集資約莫16.
1972年，一間叫「健誠建業」嘅地產公司上市，到1973年，大昌集團同太古公司合資收購咗呢間公司，打算夾份發展地產，改咗名叫「太古昌發展」，期間太古昌就發展咗太古城嘅第一期項目，後來到1976年6月，太古公司以換股嘅方式收購太古昌，當時太古公司以旗下上市冇耐嘅太古地產七股換十股嘅太古昌，完成收購之後，太古昌成為咗太地嘅附屬公司。
石四藥集團，前身係利君國際醫藥有限公司，係中國製藥行業製造商，主要從事研究、開發、製造同埋銷售成藥同埋原料藥。根據中國醫藥企業管理協會嘅統計數字，以收益計，石四藥集團喺2004年喺藥品製造商入面排名頭100強以內。
中國人壽保險股份有限公司，簡稱中國人壽、中人壽、國壽，香港證券界俗稱「壽仔」，係中國大陸規模最大嘅保險公司。主要業務係提供人壽保險同年金產品。佢係香港中資金融股嘅八行五保之一。公司喺中華人民共和國註冊，而家嘅董事會主席為楊超。
2007年1月9號，中國人壽喺上海證券交易所上市，發行A股15億股，每股發行價為18.88人民幣，共籌集資金283.2億人民幣，首日收市價為38.93元，比招股價高106%，市盈率超過200倍。然而，中國人壽喺香港嘅股價由1月9號起連續急跌幾日，滬港兩地股價相差超過30%。
重慶機電，全名重慶機電股份有限公司，係中國西部最大商用車零件同電力設備生產商，係重慶機電控股公司旗下公司，生產基地設喺重慶，董事長王玉祥，2007年7月27號成立，2008年6月13號喺香港聯合交易所上市，上市價每股1.
ETF將指數變成證券嘅形式，投資人唔直接買入一籃子嘅股票，而係透過持有代表指數標的股票權益嘅憑證嚟間接投資。ETF嘅發行機構會將可以追蹤指數嘅股票投資組合委託比受託機構保管，作為實物擔保，然後分割成好多低價嘅投資單位，俾投資人買賣，喺交易所度掛牌交易。
ETF發行後，投資人可以向發行機構申請創造或贖回ETF。當創造ETF嘅時候，投資人要將同樣指數嘅一籃子股票同等價嘅股利存入受託機構，然後受託機構就會發行相應數量嘅ETF俾投資人。贖回ETF嘅時候，投資人可以將持有嘅ETF換成指數嘅成分股票。
1998年8月，港股受到狙擊期間，香港政府動用外匯基金喺市場上買入股票托市。10月，香港政府成立外匯基金投資有限公司，為點樣沽售手上呢啲股票攞意見。11月，港府將呢啲股票以盈富基金嘅名義上市，分批放返出市場。
徽商銀行係中華人民共和國一間銀行，總部喺合肥，以資產、貸款、存款規模計係中華人民共和國中部地區最大嘅城市商業銀行。2005年12月28號由合肥、蕪湖、蚌埠等六間城市商業銀行同埋阜陽、六安等七間城市信用社重組而成，家下有黃山、南京、安慶等14間分行，董事長係王曉昕，行長係吳學民。
2023年，東瀛遊被大量假Facebook專頁冒充，從事詐騙行為。東瀛遊自8月開始為自己嘅Facebook專頁向Facebook營運商Meta申請「藍剔」驗證，但對方用「知名度唔夠」做理由拒絕批出。東瀛遊喺11月表示會出律師信畀Meta，引起傳媒關注同報道，Meta隨即轉軚批出「藍剔」驗證。
華泰證券，全名華泰證券股份有限公司，係中國一間綜合性證券集團，經營中國大陸嘅證券業務，包括代理證券買賣、還本付息、分紅派息、登記開戶、保管、鑒證、承銷、投資諮詢、客戶資產管理等。喺香港以「HTSC」名義進行業務。
第一信用金融集團係香港一間財務公司，2006年12月18號由冼國林創立。2011年12月13號喺香港交易所創業板上市。佢哋現時嘅業務主要係以旗下『第一信用財務』提供貸款服務為主，包括物業貸款，私人貸款同企業融資。
國藝娛樂同另外同屬冼國林旗下嘅第一信用控股，都曾經涉及著名股評人David Webb指控嘅「謎網50」事件，雖然唔係直接被列入，但由於冼國林嘅緣故，亦一度受到傳媒關注，股價受波及，另外佢哋亦畀廉政公署要求就事件協助調查。
藍港互動集團有限公司，又叫藍港互動集團，同藍港互動，喺2007年，由王峰、廖明香等人喺北京開咗「藍港在線科技有限公司」，舊時叫「Linekong International Co., Ltd.」同「藍港互動有限公司」。
、 New Enterprise Associates 12, Limited Partnership、NEA Venture 2008, Limited Partnership、匯橋資本、綠地集團旗下綠地金融、復星國際若干企業等。
2015年3月20號，呢間公司以認購139,582,733股星美控股集團有限公司股份，總代價係5,000,000美元。2015年7月9號以114,240,000股放晒，總代價係109,194,825港紙，賺咗係77,436,105港紙。
域多利監獄以前叫中央監獄，係香港第一間監獄，位於香港島中環奧卑利街16號，1995年列為香港法定古蹟，同舊中區警署、前中央裁判司署組成中區警署建築群。域多利監獄喺2006年停用之後，包括域多利監獄在內嘅中區警署建築群，已活化成為古蹟及藝術館大館。
英國喺1841年佔領香港島之後，首要工作係確立法紀，因此喺荷李活道半山興建一座石砌監獄，但係監獄好快就太過擠迫。政府就喺1858年展開全面重建工作，工程喺1862年完成。主樓東翼同更樓仍然保留到而家。
條街伏喺必打山，地圖上碗形，東面起自皇后大道中，近畢打街，今娛樂行邊，呢度係條路最低處。之後向西南上山，過安蘭街、威靈頓街、美臣里同安慶臺、到德己立街同下亞厘畢道成四叉路口。呢段路好斜。由四叉路口，轉西再轉北山腰斜上橫行，就到亞厘畢道同荷李活道三叉路口爲終，是爲西面起點。
新公司，卽係家下叫嘅香港會所，喺德忌笠街同雲咸街呢段皇后大道。佢過皇后大道就係書信館，而書信館側邊必打街頭，就有大鐘樓。故此雲咸街又叫大鐘數上街。新公司喺一八四五年起，於一八四六年五月廿六號落成，家下搬咗去昃臣道，而地址歷幾代，有青年會，有戲院，最終變成今日娛樂行。
呢處舊時報館雲集。德臣中西新聞紙館，出《德臣西報》同《香港華字日報》，喺雲咸街五號門牌，就喺威靈頓街街口北面。孖剌中西新聞紙館，出《孖剌西報》同《香港中外新報》。另外重有士蔑西報新聞紙館，出《士蔑西報》。
一九九七年八月十八正午，雲咸街同皇后大道中交界，差人探員駕車撞向人羣，導致三死十傷。車禍之後，段路鋪設防滑鋼沙，另加路牌最少四組，減低意外。但行車方向就無變，照舊落山。到咗二〇〇〇年四月廿九號，有架泥頭車，重廿四噸，無理雲咸街唔畀重過五點五噸嘅車用。
拿坡利又譯那不勒斯、那波利、拿坡里，係意大利南部一埠，亦係意大利僅次於羅馬、米蘭嘅第三大都會區。拿坡利有豐富嘅歷史、文化、藝術同埋美食而出名，尤其係薄餅。城市歷史中心區俾聯合國教科文組織評為世界文化遺產。
幻彩詠香江係香港一匯演，結合燈光效果同音樂。燈光效果由探射燈、激光、LED燈等交織而成，維多利亞港兩岸，大概四十楝摩天大廈同地標聯手合演。個匯演旅遊事務署喺2004年起宣傳香港嘅旅遊項目，歷來耗資四千四百萬港幣，吸引咗超過四百萬旅客同市民欣賞。
幻彩詠香江喺2017年12月1號推出全新版本，時間由舊版嘅13分鐘縮短到10分鐘，採用更新、更多元嘅燈光效果同LED螢幕圖案，配合由香港管弦樂團演奏嘅全新音樂，演奏採用笛、二胡等中國傳統弦樂，同西洋樂器交織合一，創造出真正與眾不同嘅聽覺體驗，同香港「中西合璧」嘅風格相得益彰。
除咗因天氣惡劣而需要暫停外，幻彩詠香江活動每日喺夜晚8點鐘舉行，2017年新版歷時大概10分鐘，新版唔再有介紹維港大廈嘅獨白，匯演內容包括音樂、探射燈、激光、LED屏幕同燈光等。星光大道同金紫荊廣場都設有喇叭播放背景音樂，市民亦同時可以透過「幻彩詠香江」Android 或 iOS 嘅流動應用程式收聽背景音樂。
根據運輸及房屋局同埋港鐵公司提供嘅資料，沙田至中環綫將會由大圍至紅磡段同埋過海段組成。大圍至紅磡段由原本馬鞍山綫大圍站以南開始伸延，經鑽石山、啟德、宋皇臺、土瓜灣、何文田去到紅磡站，連接西鐵綫九龍南綫一段。
兩段總長度大約有17公里。大圍至啟德段已經喺2020年2月14號通車，啟德至紅磡段已經喺2021年6月27號通車。過海段就分兩期，第一期會將而家東鐵綫旺角東去紅磡嘅一段改行地底，預計喺2021年完成。
第二期就因為要遷就灣仔填海計劃第二期同埋中環灣仔繞道嘅規劃，去到2022年5月15號先至可以啟用。同一時間，觀塘綫由油麻地站延長去黃埔站，並且喺何文田站同屯馬綫交匯。觀塘綫延綫喺2016年10月23號落成通車。
油蔴地小輪係香港一間渡海小輪公司，曾經專利經營全香港小輪生意。公司喺1923年成立，全名係香港油蔴地小輪船有限公司。1989年之後，變成香港小輪有限公司嘅一間子公司。間公司除咗做小輪生意之外，亦都有做地產、投資、船廠、旅遊、酒店唔同生意。
未有大角嘴碼頭之前，大角嘴碼頭連巴士總站塊地，原來係海來嘅。即係亞細亞油倉對出一角凹咗入去嘅海皮，有油倉碼頭。個凹位正正係就家下𣾀豐中心，而海邊就家下海景街度。後尾大角嘴開始發展，大同船塢同其他重工業搬走起多層大廈，最後連油倉都搬埋。
原本小輪係大角嘴東面旺角嘴嘅旺角碼頭開嘅，1960年香港政府打算將塘尾道由旺角嘴亞皆老街伸長到官涌佐敦道，要填海起路。1972年4月23號旺角碼頭搬到大角嘴呢塊新填地，而原碼頭就填咗做渡船街。新嘅大角嘴碼頭唔單止有船搭，出面重有個大角嘴碼頭巴士總站，即家下𣾀豐中心個位，等巴士可以接人坐船過海。
1978年11月6號，大角嘴碼頭留咗一邊做開中港客運飛翔船，船係去廣州嘅，所以叫港穗碼頭。呢個係1949年之後，第一條開返嘅中港客運航綫。1988年，喺尖沙嘴起咗中國客運碼頭，呢啲船就轉晒去中港碼頭上落。
1992年6月1號個碼頭就執咗。因為香港有玫瑰園計劃，大角嘴對出填晒海，加上香港有地鐵、巴士代替小輪，就無再起返。個巴士總站重用多幾年，1995年5月8號先停用，啲巴士綫搬晒去奧運站周圍嘅新屋苑。碼頭海皮位起咗條深旺道，同埋地鐵奧運站。
國共內戰期間，中國共產黨喺一九四九年，打敗中華民國，佔領大半領土，並攻陷國都南京。就咁決定人另立中華人民共和國，定都北平，城名改為北京。九月，中國人民政治協商會議第一屆全體會議決定，每年嘅十月一號，定做國慶。
亞洲國際博覽館係香港其中一個重要嘅展覽會議場地，喺香港赤鱲角香港國際機場。亞洲國際博覽館大概用咗23.5億港元去起，喺2003年，為咗發展亞洲國際博覽館，香港特區政府、機管局就同國際展覽中心投資有限公司一齊成立咗香港國際展覽中心有限公司，香港特區政府就係主要股東。
2018年9月24號，香港機場管理局宣佈收購國際展覽中心投資有限公司持有嘅權益同股權，同埋亞洲國際博覽館管理有限公司嘅擁有權。亞洲國際博覽館由香港特區政府同香港機場管理局共同擁有，香港機場管理局附屬公司亞洲國際博覽館管理有限公司就負責營運管理。
亞博館係一個達到咗世界級嘅展覽同活動場地，可以搞展覽、會議、演唱會、體育同各類文娛嘅活動。2012年，喺《CEI Asia magazine》榮膺亞洲三甲，係香港首次有兩座場館一齊躋身三甲之列，成績超越其他城市。
香港專營巴士線擁有固定路線、收費、服務時間同埋班次。經營者受政府監管，唔使交汽油稅。市區路線多數以雙層巴行，成為香港嘅特色之一。乘客上車要先畀車錢，而所有專營巴士都接受八達通畀錢。有啲路線例如海底隧道路線、迪士尼樂園路線等會由多過一間巴士公司聯合經營。
香港嘅非專營巴士服務由唔同嘅私營巴士公司提供。主要為紓緩市民主要喺繁忙時間對專營巴士同埋專線小巴服務嘅需求，同埋喺一啲專營巴士同埋專線小巴行並唔符合營運效益嘅地區提供服務，應付乘客需求。根據運輸署公佈，截至2021年5月31號，已登記嘅非專營巴士有7,144架。
香港早喺第二次世界大戰前已經有公共巴士行，喺1920年代，香港有多間巴士公司，包括九龍嘅九龍汽車公司、啟德汽車公司、中華汽車公司，香港島嘅香港大酒店、香港仔街坊汽車等等，而香港電車亦曾經經營巴士服務。
隨住香港人口增長，當時香港2大巴士公司九巴同埋中巴不斷自英國買入雙層巴，喺1960年，往來荃灣市區同埋九龍佐敦道碼頭嘅16B線改用雙層巴行，成為新界首條採用雙層巴嘅路線。1962年，中巴亦都買雙層巴。
早喺1970年代，香港已經有豪華巴士，當時豪華巴士服務來往機場同埋市區嘅200同埋201號線，此外巴士公司為鼓勵中產人士搭巴士，更開辦唔少來往大型屋苑同埋市中心嘅巴士路線，雖然呢啲豪華巴士冇冷氣，但佢哋有高背座椅，相對於當時流行嘅玻璃纖維座椅，呢啲巴士就顯得非常豪華。
1988年6月，一架九巴雙層冷氣巴，亦係全球首架以同一引擎推動冷氣系統同埋驅動系統嘅雙層冷氣巴，以試驗形式行走來往美孚新邨同埋尖沙咀嘅6號線，自此之後九巴就開始大量買入雙層冷氣巴。但第一條有雙層冷氣巴行嘅路線並唔係6號線，而係來往中秀茂坪同埋尖沙咀嘅1A線。
1997年7月，有一架15米Neoplan Megashuttle樣辦車運到香港，睇下15米車可唔可以喺香港行，架車先後畀咗九巴同埋城巴試。不過香港政府唔畀長過12米嘅巴士攞牌，架車喺1999年返咗德國。
2003年7月10號朝早，香港一架行緊來往麗瑤邨同埋天恆邨嘅九龍巴士265M線雙層巴喺屯門公路往落馬洲方向俾貨櫃車推埋路邊，冇幾耐之後跌落幾十米山坡，車長同埋20名乘客死咗，20名乘客受傷，成為香港史上最多人死嘅車禍。
2006年，九巴引入兩架符合歐盟四型廢氣排放標準嘅新款低地台巴士，分別由瑞典富豪同埋英國亞歷山大丹尼士生產。自2007年起，城巴、新巴、九廣鐵路公司同埋嶼巴相繼買入歐盟四型巴士。2009年初，九巴將2006年引入嘅亞歷山大丹尼士歐盟四型巴士改裝成歐盟五型巴士。
2009至2010年，九巴同埋城巴由亞歷山大丹尼士同埋富豪車廠接收總共五架兩軸雙層巴士，係香港嘅專利巴士公司二十年嚟第一次接收兩軸雙層巴士。其後兩間巴士公司都有加訂亞歷山大丹尼士兩軸雙層巴士。2014年VDL亦提供一架VDL DB300兩軸雙層巴士畀九巴。
隨住九巴剩低嘅冇冷氣巴士車齡越嚟越高，九巴淘汰冇冷氣巴士嘅程序喺2010年代初去到尾聲。2011年底，九巴喺其中一架冇冷氣巴士貼上「再見熱狗巴士」嘅廣告，隨後亦有幾個巴士迷組織喺第二啲冇冷氣巴士賣形形式式嘅送別廣告。
羅湖，係香港新界一笪地方，喺上水北面，貼住深圳邊界。自從1898年6月9號，大清同英國喺北京簽訂《展拓香港界址專條》後，羅湖就一分為二。深圳河北面嘅羅湖依家屬中國大陸管轄，而深圳河南面嘅就屬於香港，依家由北區管理。
羅湖設有港鐵東鐵綫羅湖站。去中國大陸嘅旅客，可以喺車站落車後，通過香港嗰面嘅口岸，做完出境手續，先過深圳河上面嘅羅湖橋，去到深圳嘅聯檢大樓，再入境深圳。此外，1985到87年期間，政府為咗減輕紅磡同羅湖站嘅壓力，計劃喺新界西區建設落馬洲過境通道，通道喺1990年元旦假前已經完成。
乘客需要先喺落馬洲嘅新田總站畀錢同埋攞車飛，搭車去落馬洲管制站，再落車辦理出境手續，而嗰架巴士亦會同時出境。乘客辦理出境手續之後憑車飛再搭同一架或另一架皇巴士去位於深圳河另一邊嘅深圳皇崗口岸。去到之後乘客可以落車辦理入境手續並自己離開，而巴士就唔會辦理入境手續，並前往接載返香港嘅乘客。
鴉蘭街東西走向，附近係遊客同消費地方，所以條街平日都有唔少小巴同旅遊巴士上落客。東面有個康民角公園，唔少乘客嚮處等時間上車。邊等邊飲嘢，所以附近類似生意嘅鋪頭都幾旺，例如街頭小食、外幣找換、電話卡、訂車訂酒店咁。
愉景新城係香港一個住宅屋苑兼購物商場，喺新界青山公路荃灣段398號，附近係荃景圍、福來邨同荃錦中心。愉景新城由新世界發展同香港興業喺1997年到1998年起好，一共有12座，高40層，夾埋有3,360個單位。